כבר כתבתי בעבר על התערוכה המורכבת המוצגת בחודשים האחרונים במרכז לאמנות עכשווית, במסגרתה הוצגו פרויקטים עוקבים, במתכונת של מיני-תערוכות לסופ"ש אחד בלבד. עבודתה של יעל ברתנא אשר תחתום את התערוכה שואבת השראה מטקס ה"תשליך" היהודי. נקודת המוצא היא שחפצים אישיים נושאים בחובם קשר ריגשי היסטורי. ברתנא הזמינה אנשים שעברו טראומות שונות לבצע פעולה של תשליך של החפצים שקשורים בשבילם לטראומה. מהיכרות עם עבודותיה של ברתנא, אין ספק שזה הולך להיות פרוייקט משוכלל מאוד מבחינה טכנית וודאי גם מרהיב ביופיו.
האדריכלות הברוטליסטית הפכה לשם דבר כאן בארץ, מגמה שהחלה לאחר קום המדינה ובהשראת האדריכלות המודרניסטית באירופה. כשמה כן היא, אדריכלות מסוג זה מאופיינת בדרך כלל בקווים ישרים, בסגנון לא קישוטי ובהרבה בטון חשוף, ולא במקרה נבנו הרבה מוסדות ציבוריים דווקא בסגנון הזה. עמיחי מלכי, מפליא לתפוס בעדשת המצלמה את הרגעים הפיוטיים, העדינים, והרומנטיים החבויים בינות המבנים הגסים כל כך. לא מדובר בצילום אדריכלות מחויב, כי אם במבט אמנותי ומעריך.
אירוע פתיחה: חמישי, 5.1.17 בשעה 20:00. סטודיו אדריכלות, פלורנטין 28 – שדרות וושינגטון 15, תל אביב. שעות פתיחה: ב'- ה' 10:00-18:00, ו' 14:00- 10:00.
זה עתה ננעלה תערוכת היחיד של הירשפלד "עור תחת עור" שהוצגה בבית האמנים בתל אביב ובה הוצגו ציורים בהם מתוארות בין היתר סצנות של פשיטת עור. כעת מרחיב הירשפלד את מחקרו בנושא אשר קיבל עד כה ביטוי בציורים, במאמרים ובהרצאות אותן הוא מעביר. בתערוכה החדשה יוצגו עבודות של 9 אמנים (כמובן שהירשפלד גם ביניהם) אשר עבודתם נוגעת בנושא באופנים שונים. הגוף והעור, האלימות והחושניות הנמזגות זו בזו באקט פשיטתו יהפכו לדעתי את התערוכה למיוחדת ומסקרנת. גם אוסף האמנים הנבחר מבטיח טובות, שילוב של אמניות ותיקות כמו מיכל נאמן וסיגלית לנדאו ואמנים צעירים יותר ביניהם יונתן אולמן וגידי סמילנסקי.
רגע לפני נעילת הביאנלה השישית לרישום, החלטנו שזאת סיבה מצוינת לקיים את סיור הביכורים הירושלמי שלנו. הביאנלה מתקיימת במוקדים שונים ברחבי העיר, ומציעה שפע גדול ומפתיע של אפשרויות פעולה במדיום הרישום ובחומרי הנייר. בסיור נבחן יחד את מקומו של הנייר כמרכזי ונוכח בפעולת הרישום ובאמנות העכשווית בפרט. נבקר בתערוכה הנפלאה של רועי חפץ בבית אנה טיכו, ובתערוכה המוצגת בסדנת ההדפס., נסיים את הסיור בסטודיו של אמנים הפועלים בשכונת מוסררה.